यस कार्यलाई सकारात्मकरुपले अघि बढिरहेको वार्ता र संवादको प्रक्रियालाई समाप्त पार्ने नृसंश अमानवीय खेलका रुपमा हामीले लिएका छौ । जब जब वार्ता र संवाद एउटा स्वरुप ग्रहण थाल्छ, त्यसबेला नै राज्यको तर्फबाट गोली प्रहार गरी दमन गरेर या त हत्या गरिन्छ या निर्मम दमनको साहारा लिने गरिन्छ । कहीँ न कहीँ तीन राजनीतिक दल कांग्रेस, एमाले, माओवादीले बिहीबारको घटनाप्रति जुन चिन्ता प्रकट गर्नुपर्ने हो त्यसको अभावले गर्दा हामीलाई शङ्का छ कि उहाँहरु वार्ता र संवादमार्फत तराई मधेश थरुहट आन्दोलनलाई सम्बोधन गर्न तयार हुनुहुन्न । त्यसकारणले हामी मोरङका रङ्गेली, डायनियाँ र विराटनगरलगायतका ठाउँमा भएका यसप्रकारका सम्पूर्ण घटनाहरुको न्यायिक छानबिन गर्न उच्चस्तरीय न्यायिक छानबिन आयोगको माग गर्दछौं ।
